Hulde ná bekende in Afrikaanse bemarkingskringe sterfJohn Lloyd (Foto: Verskaf) John Lloyd, ŉ bekende in media- en bemarkingskringe, is dood ná ’n stryd met kanker. Hy was 64 jaar oud. Lloyd, ’n media-adviseur van die Stad Kaapstad ten tyde van sy dood, het onder meer ŉ belangrike rol gespeel om Tafelberg as een van die nuwe sewe natuurwonders van die wêreld aangewys te kry. Hy het as adviseur vir die Mandela Rhodes-stigting en die Desmond Tutu-stigting vir kinders met HIV gedien en het as bemarkingstrateeg ŉ sleutelrol in die Wêreldbekersokkertoernooi in 2010 en die MyCiTi-busdiens gespeel. Pieter Cronjé, gewese kommunikasiedirekteur van die Stad Kaapstad en ’n jarelange vriend van Lloyd, onthou hom as “ŉ inspirerende, innoverende en praktiese bemarker met ongelooflike integriteit, kennis en ervaring van die gedrukte en elektroniese mediabedryf”. “Hy was gerespekteer en in aanvraag vir sakegroeistrategieë, as mentor, opleier en spreker. Hy het altyd Afrikaans- en inheemsetaalsprekers in ag geneem.” Sabine Lehmann, gewese besturende direkteur van die Tafelberg-sweefspoormaatskappy, sê Lloyd het ŉ baie belangrike rol gespeel om aan Tafelberg die titel van een van die nuwe sewe natuurwonders van die wêreld te besorg. “Lloyd kon in die finale fase van die internasionale wedloop stemme vir Tafelberg ŉ dramatiese hupstoot gee.” Kevin Lancaster, ook ŉ vriend en Lloyd se kliënt as uitvoerende hoof van Betterbond, loof hom vir sy bemarkingskundigheid en -advies. “John was iemand wat vryelik gegee het, omgegee het en ŉ merkwaardige vriend was.” Des Easom, uitvoerende bestuurder van die Killarney- internasionale renbaan, het ná Lloyd se dood ook sy medelye betuig nadat Lloyd gehelp het om Killarney en die Westelike Provinsie Motorklub ná die algehele afsondering weer op die been te kry. “Sy passie en ruimhartigheid om sy bemarkingskennis en ervaring vryelik te deel, was tot groot voordeel van Killarney. Hy was ŉ uiters aangename, hartlike en positiewe mens.” Lloyd het vanaf 1986 tot 1994 as advertensie- en verkopebestuurder by die SAUK gewerk voordat hy van 1994 tot 2003 verskeie senior bestuursposte by die Independent-groep beklee het. In 2007 het hy sy konsultasieonderneming “Brandstorm” gestig. Hy was verskeie bestuurshoofde in die ekonomiese sektor se raadgewer oor bemarking, verkope en sakegroeistrategie. Hy was ŉ aanbieder, opleier en geleentheidspreker en skrywer oor sy vakgebied. Lloyd word oorleef deur sy vrou, Karen, en drie kinders, Emma, Justin en Matthew.